Seldsame tier vrek toe hy vergiftigde karkas vreet | Maroela Media
Argieffoto van 'n Soematraanse tier (Foto: Captain Herbert/Wikimedia Commons)
Plaaslike inwoners het verlede week in Mandailing Natal in Indonesië op die koplose karkas van die tier afgekom, het Bobby Nopandry, 'n beampte by die Batang Gadis-wildtuin, gesê. "'n Span is ontbied om verder ondersoek in te stel."
Dit is nog nie duidelik of die lokval doelbewus gestel is om 'n tier mee te vang nie.
Minstens vyf persone is sedert einde verlede jaar dood ná hulle deur tiere aangeval is op die Soematraanse eiland.
Die polisie in Aceh het intussen gesê vier persone is in hegtenis geneem omdat hulle glo 'n tier met 'n lokval gevang en doodgemaak het. Die vier persone is aangekeer toe hulle die tier se vel, kopbeen en tande vir 100 miljoen roepias (byna R122 000) wou verkoop, het 'n woordvoerder van die polisie, speurder Margiyanta, gesê. "Hulle wou die items na Medan smokkel en was op soek na kopers."
Die Soematraanse tier is die enigste subspesie-tier wat in Indonesië oor is, ná tiere op die eilande Java en Bali jare gelede uitgesterf het. Daar is slegs sowat 400 wilde Soematraanse tiere oor en die bevolking neem af weens stropery en 'n verlies aan natuurlike habitat weens ontbossing vir palmolie-plantasies.
Het ons so min respek vir diere dat ons moet sê hulle 'vrek'. Hulle sterf en gaan dood net soos ons. Dieselfde pyn, lyding en vrees en benoudheid. My hond sal eendag doodgaan. Hy gaan nie vrek nie.